ועדת הכלכלה, כנסת 23, פרוטוקול מספר 173, 2021-01-04 10:00

יעקב מרגי: שלום לכולם.

יעקב מרגי: אני מתכבד לפתוח את ישיבת ועדת הכלכלה של הכנסת.

יעקב מרגי: 4 בינואר 2021, כ' בטבת תשפ"א.

יעקב מרגי: הצעת תקנות התעבורה (תיקון מס' ), התשפ"א-2021, לעניין טכוגרף דיגיטלי.

יעקב מרגי: תזכורת קצרה ממני.

יעקב מרגי: עצרנו את הדיון לאחר שהיו כמה הערות, ביקשנו השלמות לגבי פקודת התעבורה לאור דבריה של נציגת משטרת ישראל, משטרת התנועה.

יעקב מרגי: היועצת המשפטית, תני לנו רקע פחות או יותר ונעבור לנציגי משרד התחבורה.

מרב תורג'מן: בדיון הקודם שהתקיים ביום 28 בדצמבר נזכיר שהתקנות הוקראו, לא התקיימה עליהן עדיין הצבעה, והיו שני נושאים שמשרד התחבורה התבקש לבחון אותם.

מרב תורג'מן: אחד הוא נושא התחולה, בעצם הייתה הסכמה גורפת בעניין הזה, שכל רכב שיירשם לראשונה לאחר יום התחילה יהיה מחויב בהתקנת טכוגרף דיגיטלי.

מרב תורג'מן: אין כוונה לחייב כל רכב שכבר נוסע פעיל בישראל להתקין טכוגרף דיגיטלי.

מרב תורג'מן: התקנות מאפשרות עבודה בשני מסלולים, גם טכוגרף דיגיטלי וגם טכוגרף אנלוגי, אבל כמו שציינתי, רכב שיירשם לראשונה מיום התחילה יחויב בהתקנת טכוגרף דיגיטלי.

מרב תורג'מן: נושא נוסף היה לבקשת נציגת משטרת ישראל, עורכת הדין ענבל, שציינה שהייתה הסכמה עם משרד התחבורה ועם משרד המשפטים להוסיף הוראה הקובעת חזקה פלילית כך שנוהג ברכב המסרב לדרישת שוטר להציג את נתוני הטכוגרף, יראו בו כמי שעבר את העבירה לפי תקנה 168 לתקנות, שזה שעות העבודה המותרות.

מרב תורג'מן: גם הסעיף הזה מונח בפני חברי הוועדה בנוסח המתוקן, בעמוד 9.

מרב תורג'מן: יש גם את פסקה (ג3): סירב נוהג ברכב לדרישת שוטר לפי תקנת משנה (ג1), יראו אותו כמי שעבר עבירה לפי תקנה 168 לתקנות.

מרב תורג'מן: הדבר דרש גם התאמה בסעיף (ג1) ברישה, כך שאחרי "בעלי הרכב" ייווספו המילים "או הנוהג" כי זה או בעל הרכב או מי שנהג ברכב, הוא יהיה מחויב להציג את הנתונים של הטכוגרף.

יעקב מרגי: התיקונים באדום זה נוסח בלבד.

מרב תורג'מן: כן.

מרב תורג'מן: התיקונים האדומים כבר הוקראו בדיון הקודם.

יעקב מרגי: והצהוב, אנחנו צריכים להצביע על זה.

מרב תורג'מן: הצהוב, אלה למעשה הדברים החדשים.

מרב תורג'מן: התיקון לפני כן לגבי פרק הזמן שחלה חובה לשמור את הדיסקות, הוועדה כבר הכריעה בעניין הזה ודרשו שפרק הזמן לטכוגרף דיגיטלי ואנלוגי יהיה זהה, דהיינו 365 ימים מיום שבו נמסרו לו.

יעקב מרגי: פרוצדורה.

יעקב מרגי: נקריא את התיקונים?

מרב תורג'מן: אפשר להקריא.

מרב תורג'מן: יש עוד תיקון אחד להגדרה "מנוחה".

מרב תורג'מן: משרד התחבורה ביקש להסיר מילים שבהגדרה הוקראו בדיון הקודם.

מרב תורג'מן: אני מציעה שעורכת הדין סיגלית ברקאי תציג את העניין.

סיגלית ברקאי-וקאיל: סיגלתי ברקאי, ייעוץ משפטי, משרד התחבורה.

סיגלית ברקאי-וקאיל: לגבי הגדרת "מנוחה", אנחנו לאחר התייעצות עם משרד המשפטים סבורים שאין מקום, הנוסח של מה שהוקרא בדיון הקודם עשוי מעט לבלבל כי יש בו חזרה.

יעקב מרגי: מה הוקרא בדיון הקודם?

סיגלית ברקאי-וקאיל: הנוסח הקודם היה: פרק זמן שאינו במהלך שעות העבודה, אינו זמן נהיגה ואינו - - -

קריאה: איזה סעיף?

יעקב מרגי: סעיף ההגדרות בדף הראשון.

מרב תורג'מן: בעמוד הראשון יש הגדרה "מנוחה".

מרב תורג'מן: במסגרת ההוראות שעוגנו מכוח האמנה הבין-לאומית לגבי נהיגה בין-לאומית, יש התייחסות למונח "מנוחה" כי יש פה חובה לשעות מנוחה מסוימות על פי התקנות.

מרב תורג'מן: בהגדרה "מנוחה" הוצע בדיון הקודם שההגדרה תהיה: פרק זמן שאינו במהלך שעות העבודה, אינו זמן נהיגה ואינו הפסקה.

יעקב מרגי: אני יכול לשאול שאלת ינוקא?

יעקב מרגי: אם יש לי הגדרה ספציפית להפסקה, למה אני צריך לחדד שאינו זמן הפסקה?

יעקב מרגי: ברגע שיש לי בהגדרות מושג מנוחה, יש לי בהגדרות מושג – אני סתם מכניס את עצמי לכאב הראש שלכם, אתם אוהבים להסתבך, המשפטנים – יש בהגדרה מנוחה ויש הפסקה, ואם אני כרגע מתייחס בחקיקה למנוחה, זה ודאי לא הפסקה.

סיגלית ברקאי-וקאיל: לעיתים, יש מקרים שבהם אתה מכליל הגדרה מסוימת בתוך הגדרה אחרת.

יעקב מרגי: איך?

סיגלית ברקאי-וקאיל: יכולים להיות מקרים שבהם זה ייכלל.

מרב תורג'מן: העניין הוא שבהגדרה "הפסקה" כתוב במפורש שזה פרק זמן במהלך שעות העבודה שאינו זמן נהיגה, ואילו ב"מנוחה" מדובר פה על פרק זמן שהוא לא במהלך שעות העבודה.

מרב תורג'מן: אנחנו בהחלט חושבים שדי לסיים את ההגדרה במילה "עבודה", פרק זמן שאינו במהלך שעות העבודה ואין צורך לחזק את זה באמירה שאינו זמן נהיגה ואינו הפסקה.

יעקב מרגי: את רוצה להקריא את התיקונים?

יעקב מרגי: בבקשה.

יעקב מרגי: תפני אותנו לעמוד, לסעיף.

סיגלית ברקאי-וקאיל: סעיף 1 בהגדרת "מנוחה", כמו שהוקרא כרגע.

סיגלית ברקאי-וקאיל: ההגדרה תהיה: "מנוחה" – פרק זמן שאינו במהלך שעות העבודה.

יעקב מרגי: 364ד2.

סיגלית ברקאי-וקאיל: בסעיף 2 של התיקון, תקנה 364ד(א), יוסף (ג) וייכתב: "אחריה יבוא: "(א1) על אף האמור בתקנת משנה (א), לא יירשם לראשונה, לאחר יום תחילת תקנות התעבורה (תיקון מס' ), התשפ"א-2020" – זה יהיה 2021.

מרב תורג'מן: זה יהיה 21', כן.

סיגלית ברקאי-וקאיל: "רכב מהסוג המפורט בתקנה האמורה, אלא אם כן הותקן בו טכוגרף דיגיטלי"".

סיגלית ברקאי-וקאיל: זה לעניין ההתקנה ברישום לראשונה.

מרב תורג'מן: הכוונה היא ליום תחילתן של התקנות האלה שכרגע הוועדה מאשרת, אני אזכיר שמועד תחילתן תלוי במועד אישור האמנה על ידי הממשלה.

סיגלית ברקאי-וקאיל: לא.

סיגלית ברקאי-וקאיל: יותר מזה.

סיגלית ברקאי-וקאיל: כניסת ההצטרפות של המדינה לאמנה לתוקף.

סיגלית ברקאי-וקאיל: החלטת הממשלה תהיה ביום מסוים ואז אנחנו נגיש את הבקשה, על זה יתווספו עוד 180 יום שהאו"ם אמור לדון ולהחליט האם הוא מאשר שנצטרף.

מרב תורג'מן: זאת אומרת שלפחות יעבור פרק זמן של חצי שנה – אם אנחנו מבינים נכון – עד שהתקנות האלה ייכנסו לתוקף.

עינת סגל: מינימום.

סיגלית ברקאי-וקאיל: כנראה הרבה יותר.

יעקב מרגי: את יודעת שבעידן הכנסת הנוכחית, אם הייתי עוד יו"ר ועדה, הייתי אומר לך – כשראש הממשלה יאשר את האמנה ויחליט להתכבד, שיבוא ויבלבל לנו במוח, אבל אנחנו מפרגנים לממשלה שהיא רוצה לעשות דברים טובים, או מעודדים אותה לעשות דברים טובים.

בועז טופורובסקי: בטח.

סיגלית ברקאי-וקאיל: אנחנו לא יכולים להצטרף לאמנה בלי ההסדר.

יעקב מרגי: רק תראו דוגמה.

יעקב מרגי: פה אנחנו לא מגבירים את התחלואה ואנחנו פוזיטיביים.

יעקב מרגי: תארו לכם ועדות שיש בידן החלטה – ואני אומר את זה בצער – איזו אחריות, איזה כתפיים יש להם, איך הם לוקחים אחריות לקבל החלטות כאלה שאחר כך, לא רוצה לומר מה קורה בבתי חולים ואיך מפנים אותם.

יעקב מרגי: בבקשה.

יעקב מרגי: תיקון (ג3)?

סיגלית ברקאי-וקאיל: לפני (ג3).

סיגלית ברקאי-וקאיל: בפסקה (4), למעשה, במקום 180 יום יהיה 365 יום.

סיגלית ברקאי-וקאיל: פה שינינו.

סיגלית ברקאי-וקאיל: בפסקה (5), ב-(ג1) המינוח יהיה: "בעל הרכב או הנוהג יציגו את יומני הנסיעה וכן את המידע הקיים בטכוגרף לפי דרישתו של שוטר, פקח כהגדרתו בתקנה 587ה, או קצין בטיחות כהגדרתו בתקנה 579 לגבי רכב שנמצא בפיקוחו;" ב-(ג3) יתווסף: "סירב נוהג ברכב לדרישת שוטר לפי תקנת משנה (ג1), יראו אותו כמי שעבר עבירה לפי תקנה 168 לתקנות.

סיגלית ברקאי-וקאיל: "

יעקב מרגי: כמו שנהוג בשיכרות.

סיגלית ברקאי-וקאיל: לא אותה חזקה אבל קביעת חזקה בדומה למה שקבוע בשיכרות.

סיגלית ברקאי-וקאיל: אלה התיקונים.

יעקב מרגי: אוקיי.

יעקב מרגי: יש עוד שינויים?

סיגלית ברקאי-וקאיל: לא.

יעקב מרגי: נפתח את הנושא לדיון.

יעקב מרגי: חברי הכנסת, לפני שנפנה לאורחים שלנו, או שנפנה לאורחים קודם?

אימאן ח'טיב יאסין: אחר כך.

אימאן ח'טיב יאסין: נשמע קודם.

יעקב מרגי: ששי, בבקשה.

ששי שדה: תודה רבה, אדוני.

ששי שדה: אנחנו בשבוע שעבר עשינו דיון מאוד ארוך ומפורט, פירטנו בדיוק מהו הטכוגרף הדיגיטלי, את החשיבות שלו, את חשיבות שעות הנהיגה של הנהגים, את הסבירות הגבוהה שהוא יכול להפחית לנו בתאונות הדרכים, בטח תאונות הדרכים הקטלניות, ודיברנו על זה שישראל – עם כל זה שהיא אימפריית הייטק – היא מאוד נחשלת בהטמעת הטכנולוגיות.

ששי שדה: חשוב מאוד שישראל תתחיל להטמיע טכנולוגיות מצילות חיים בעיקר ברכבים הכבדים, ותתחיל, ראוי שתתחיל בטכוגרף.

יעקב מרגי: אני צריך לבדוק אם בועז טופורובסקי מסכים.

ששי שדה: אתה מסכים, אדוני?

בועז טופורובסקי: כמה שיותר.

ששי שדה: התחלנו טוב היום.

יעקב מרגי: הוא יושב-ראש ועדת המשנה לבטיחות בדרכים.

ששי שדה: נכון.

ששי שדה: צריך לשבת גם.

ששי שדה: נכון מאוד שממשלת ישראל תתחיל דווקא בטכוגרף הדיגיטלי כמכשיר ראשון שיחלץ אותנו ויוביל אותנו לטובת הקדמה.

ששי שדה: יחד עם זאת, אני מזכיר וזה הכי חשוב לי כאן.

יעקב מרגי: נהגי סופרבוס, הם מאוגדים אצלכם?

ששי שדה: לא.

ששי שדה: חלקם, אבל הארגון היציג זה כח לעובדים.

ששי שדה: בטח אתה מתכוון למה שהיה בבית שמש.

יעקב מרגי: בכלל.

יעקב מרגי: כל השנה הזו הם נעים באי נוחות.

יעקב מרגי: נכון?

סונדוס סאלח: נכון.

יעקב מרגי: אבל מה אכפת לי.

יעקב מרגי: על הדרך יש לי פריבילגיה להציב גם נושאים שלא קשורים כרגע.

ששי שדה: אני אשתדל לא להגיב לזה.

ששי שדה: יש לי הרבה מה להגיד בעניין הזה, אני מעדיף לא להגיב.

יעקב מרגי: אוקיי.

ששי שדה: נחזור לענייננו.

ששי שדה: אני מזכיר לחברי הוועדה ולך היושב-ראש.

ששי שדה: קודם כול, אני מודה לך על הנחישות ועל קיום הדיון, זה ממש ראוי להערכה ולא ברור מאליו, אבל אני מזכיר שדנו גם בחשיבות של אופן ההטמעה – קיום ההדרכות, לכבד את הענף, לכבד את הנהגים, לא לזרוק את זה ככה ברכב, אחרי כן תהיה גם בעיה עם האכיפה.

יעקב מרגי: כן, אבל אמרנו שנצטרך לייחד דיון מיוחד על כל הסוגיה הזו של הענף, לא נעמיס על תקנה 168 או על האמנה את כל החוליים של הענף הזה.

ששי שדה: נכון.

יעקב מרגי: אין ספק שצריך לקיים דיון עומק בנושא הזה, רציני, במיוחד שהוא מרכיב לא קטן בתאונות הדרכים הקטלניות ועם הפצועים.

סונדוס סאלח: זה מחייב דיון מיוחד ממש מעמיק.

ששי שדה: נכון.

ששי שדה: אני אשמח מאוד על זה, אדוני.

ששי שדה: אני חושב שזה בהחלט חשוב, אבל אני רק אציין שוב בראשי פרקים.

ששי שדה: עלה הנושא של האכיפה, שזה אני מבין הוסדר בתקנה ובפקודות.

ששי שדה: תקנה 168, שצריך לייצר לה הבהרות, שם אני בטוח יהיו הרבה גורמים שיפעילו הרבה כוחות.

ששי שדה: פה אני ממליץ להקים ועדה, אדוני, בראשות משרד התחבורה, יחד עם ארגון הנהגים, יחד עם נציגי מפעילים וכל מי שרלוונטי, כדי שתכין לך עבודת רקע ותוכל להגיש לך משהו קצת יותר לעוס, שיהיה יותר קל.

יעקב מרגי: הם יושבים לימינך.

יעקב מרגי: אנחנו קוראים במעמד הזה למשרד התחבורה, שר התחבורה, לקחת את הנושא הזה ולהכין את כל מה שצריך כדי להביא לתיקון המצב.

סיגלית ברקאי-וקאיל: מייד לאחר הדיון אנחנו אכן מתכוונים להמשיך ולקדם תיקון לתקנה 168.

עינת סגל: על כל המשתמע.

סיגלית ברקאי-וקאיל: על כל המשתמע.

יעקב מרגי: אוקיי.

יעקב מרגי: תודה.

ששי שדה: מצוין.

ששי שדה: ושוב, אני מעלה את הנושא של הדרכות לטכוגרף הדיגיטלי.

ששי שדה: תודה רבה.

יעקב מרגי: תודה.

יעקב מרגי: משטרת ישראל, עשו מהומה בדיון הקודם, בואו נשמע אם הם מרוצים הפעם.

ענבל אוטמזגין: שלום.

ענבל אוטמזגין: בוקר טוב לכולם.

יעקב מרגי: את נשמעת מפויסת היום?

ענבל אוטמזגין: מפויסת, תודה לאל.

ענבל אוטמזגין: כנראה לא הדגשנו את זה בדיון הקודם, אבל באמת חשוב למשטרת ישראל ההכנסה והקידום של הטכוגרף הדיגיטלי לארץ.

ענבל אוטמזגין: מדובר באמת בכלי שאנחנו באמצעותו נוכל לפקח בקלות וביעילות על משך העבודה של ציבור הנהגים בישראל.

ענבל אוטמזגין: חשוב לי עוד להדגיש שבהחלט כל הדרישות של המשטרה לגבי תיקון התקנות הוטמעו כדבעי בנוסח שמונח כעת בפני הוועדה להצבעה.

ענבל אוטמזגין: הדבר היחידי שאנחנו רק נבקש לחדד, לגבי התחולה של החוק.

ענבל אוטמזגין: אנחנו באמת נבקש שהחוק ייכנס בעוד כשנה, כחצי שנה, מה שמשרד התחבורה יגיד, כדי שחס וחלילה לא ייווצר מצב שהחוק ייכנס לתוקף ומחר ציבור הנהגים ירצה להתחכם ויכניס טכוגרף דיגיטלי לשימוש, יתקין אותם בכלי הרכב בישראל ואז למעשה ייווצר מצב אבסורדי שגם הטכוגרף שיהיה, לא יהיה מאושר על ידי משרד התחבורה וגם אנחנו - - - זה משהו מאוד חשוב לשים לב לגבי התחולה של החוק.

ענבל אוטמזגין: מעבר לזה, אנחנו מאחלים דרך צלחה ותודה רבה.

יעקב מרגי: תודה רבה גם לכם שהצפתם את הנושא.

יעקב מרגי: אומנם חטפתם קצת בכנף, אבל זה בסדר, אנחנו הרווחנו מזה והציבור הרוויח מזה.

יעקב מרגי: יש לי שאלה שלא קשורה לנושא.

יעקב מרגי: אתם שייכים למשטרת התנועה?

ענבל אוטמזגין: נכון.

יעקב מרגי: לכיש זה משהו כלל-ארצי או מתוחם בקווים גיאוגרפיים?

ירון ויינרב: זה מרחב.

ענבל אוטמזגין: לכיש זה מרחב.

יעקב מרגי: מרחב בעייתי.

ענבל אוטמזגין: למה?

יעקב מרגי: כי מוצאים אותם גם במרחבים אחרים.

יעקב מרגי: אם יש בעיה של ניוד תקנים – אני מהרהר בקול, סתם.

יעקב מרגי: תאמיני לי, אם לא הייתה מסכה, הוא היה מחייך.

יעקב מרגי: תעשו מיון קצת, תשפרו את ההון האנושי גם כן, לא יזיק.

יעקב מרגי: תודה רבה.

יעקב מרגי: זו הזדמנות שלי להתחשבן שם עם מישהו.

יעקב מרגי: תודה.

ענבל אוטמזגין: תודה לכם.

יעקב מרגי: דוד נאסה, בוקר אור.

יעקב מרגי: אותו שוטר התחרט שבכלל נפגש איתי.

יעקב מרגי: הוא חוטף את זה במנות, ממח"ש – כל דיון הוא חוטף את זה.

אימאן ח'טיב יאסין: יש כאלה שצריכים.

דוד נאסה: בוקר טוב, אדוני.

דוד נאסה: אני רוצה להעלות כמה עובדות, אדוני, שהוועדה תיקח בחשבון.

דוד נאסה: שמי דודי, אני הנציג של יצרן הטכוגרפים הגדול בעולם בין היתר ואני רוצה לציין שממש בקרוב כבר לא יהיה ניתן להשיג טכוגרפים אנלוגיים, ומדינת ישראל צריכה לקחת את זה בחשבון.

דוד נאסה: זה עולם הולך ונעלם, הייצור.

דוד נאסה: הדבר השני, המשאיות שנדרשות להגיע למדינת ישראל הן משאיות מהמתקדמות ביותר, מה שבעצם יוצר בעיה למשאיות לדבר עם טכנולוגיה אנלוגית, זה לא משהו שהוא ניתן, מייצר הרבה תקלות בתהליך העברת המידע.

דוד נאסה: הדבר האחרון שהוועדה צריכה לקחת בחשבון, הטכוגרף הוא אחד המכשירים שבסופו של דבר התפקיד שלו הוא בעצם לייצר ולאפשר תחרות הוגנת בין כל חברות ההסעות, המשתמשים, כדי שכולם יעבדו בצורה אחידה.

יעקב מרגי: אין ספק שיש לזה תועלות נוספות.

יעקב מרגי: אין ספק שיש לזה הרבה תועלות, מעבר לאכיפה.

דוד נאסה: בסך הכול, אני חושב שמדינת ישראל תעשה קפיצת מדרגה ותהיה במקום הראוי לה.

יעקב מרגי: ולכן אתה מודה לוועדת הכלכלה שהיא קידמה את זה.

יעקב מרגי: נכון?

דוד נאסה: מאוד.

דוד נאסה: תודה רבה לך, אדוני.

יעקב מרגי: תודה.

יעקב מרגי: יום טוב שיהיה לך.

יעקב מרגי: דוד כוכבא, מנכ"ל מועצת המובילים והמסיעים.

דוד כוכבא: כמו בפעם הקודמת, אנחנו תמימי דעים עם משטרת ישראל לגבי החובה קודם כול לטפל בנוסח התקנה מכיוון שטכוגרף דיגיטלי בתקנה כמו שהיא כתובה היום ייצור חיכוך מיותר בין נהגים, בעלי חברות ומשטרת ישראל מכיוון שהתקנה היום מאוד מאוד לא ברורה.

דוד כוכבא: היו בג"צים בעניין, לא צריך לחזור על זה.

דוד כוכבא: אם הוועדה יכולה פרוצדורלית להתנות את כניסת התקנה של התקנת טכוגרף דיגיטלי בכך שיישבו ויסכמו את נושא תקנה 168, אנחנו תומכים בזה כמובן ואפילו תומכים נלהבים.

יעקב מרגי: תודה.

דוד כוכבא: לתיקון תקנה 168 הייתי מצרף אמירה משמעותית של הוועדה שתדרוש ממדינת ישראל לקדם אזורי חנייה ומנוחה.

דוד כוכבא: פה מדברים על עצירה לצורך מנוחה.

דוד כוכבא: ידוע לכולם, אין אזור חנייה אחד במדינה, אני לא יודע אפילו איך אנחנו מסוגלים לקיים חצי שעת מנוחה על כל ארבע שעות עבודה.

דוד כוכבא: ברור שהקצב של תכנון ובנייה של אזורי חנייה, הוא לא הולך בהלימה עם כניסת טכוגרף שהוא הליך מהיר הרבה יותר, אבל אמירה משמעותית של הוועדה תוכל לעזור לנו לדחוף ולקדם את הנושא הזה.

יעקב מרגי: אין ספק.

יעקב מרגי: אני מבין שפחות או יותר הזמנים יתכנסו – עד שהממשלה ועד שהתיקון יגיע.

יעקב מרגי: נכון?

דוד כוכבא: לא בטוח.

עינת סגל: עינת סגל, מנהלת אגף הרכב, משרד התחבורה.

עינת סגל: אין ספק שצריך לקדם את תקנה 168 – מורכב מאוד, אני כבר אומרת.

יעקב מרגי: החיים מורכבים.

עינת סגל: נכון.

יעקב מרגי: אנחנו לא נבהלים ממורכבויות.

עינת סגל: זה מאתגר, בוא נגיד.

עינת סגל: מאוד מאתגר בגלל הכוחות בשוק וההשפעות בעצם על כולם.

יעקב מרגי: ממתי עשינו חשבון?

יעקב מרגי: אם יש משהו טוב ונכון שצריך לעשות, צריך להביא אותו.

יעקב מרגי: אנחנו לא חוששים, לא פוחדים.

עינת סגל: נכון, אבל אני אומרת שאסור להתנות את הנושא של קידום הטכוגרף הדיגיטלי.

עינת סגל: לא להתנות.

עינת סגל: לעשות במקביל – כן.

יעקב מרגי: את יכולה לבקש לא להתנות.

עינת סגל: לא להתנות.

יעקב מרגי: מותר לי.

עינת סגל: אוקיי.

עינת סגל: מבקשת לא להתנות.

יעקב מרגי: אתם המשפטנים רגישים לניואנסים.

יעקב מרגי: את מבקשת.

יעקב מרגי: אני לא רוצה להתנות אבל אני רוצה לשמוע שאכן זה מתכנס פחות או יותר ללוחות זמנים שהם סבירים.

עינת סגל: זה יכול להתכנס.

יעקב מרגי: שלא נמצא שאחרי 20 שנה אומרת לנו משטרת התנועה שהיא אוכפת לפי 14 שעות בגלל שיש בעיה כזו וכזו.

עינת סגל: קודם כול, זה יכול להתכנס וגם תלוי באיזו רמה יהיה התיקון.

עינת סגל: זה יכול אפילו להשיג אם זה יהיה ברמה פחות מורכבת, אבל בהחלט אפשר לעשות את זה במקביל ורצוי לעשות את זה במקביל.

יעקב מרגי: הכול או לא כלום זה לא תוכנית עבודה אצלי.

עינת סגל: נכון.

יעקב מרגי: גם אם זה חלקי ומתקדם ומתכתב עם המציאות, נתקדם.

עינת סגל: לגמרי.

יעקב מרגי: תודה.

דוד כוכבא: אדוני היושב-ראש, אמירה משמעותית לגבי אזורי חנייה, הייתי מבקש שזה יבוא - - -

יעקב מרגי: תודה.

יעקב מרגי: שמעתי אותך.

עינת סגל: לגבי אזורי חנייה אני רק מזכירה שזה גם תלוי בתקציב.

עינת סגל: יש תוכנית.

יעקב מרגי: יש דברים שאני לא אוהב לשמוע בוועדה.

יעקב מרגי: אני נותן לכם טיפים כי פה מנומסים.

יעקב מרגי: בוועדות אחרות היו צורחים עלייך עכשיו, במיוחד אם זה אגף התקציבים ובחור צעיר ואומר תקציב.

עינת סגל: אני רק אומרת בגלל המצב שאנחנו נמצאים בו.

יעקב מרגי: אין ספק.

יעקב מרגי: קודם כול – וזה אני אומר גם כדי שתשמע אותי משטרת ישראל וגם לכל משרדי הממשלה – הביקורת לא תהיה קטלנית וקשה אם נדע שקודם כול משרדי הממשלה עשו, יש להם נייר עבודה, יש להם תוכניות, דרשו את זה.

יעקב מרגי: קודם כול אני רוצה לדעת אם בכלל זה מפריע לכם, אם אתם מודעים לכך שצריך.

עינת סגל: בוודאי.

יעקב מרגי: זה התפקיד שלי כמפקח על עבודת הממשלה - -

עינת סגל: מודעים ועושים.

יעקב מרגי: - - לדעת אם בכלל למשרד יש נייר עבודה, תוכנית עבודה, ואנחנו נבקש זאת.

יעקב מרגי: נבקש מהמשרד שיגיש לנו - -

עידית חנוכה: תוכנית עבודה בעניין.

יעקב מרגי: - - תוכנית עבודה לסוגיית מפרצים – כבר לא מדברים על עצירת שול, אבל לפחות לשעות מנוחה, שאנחנו דורשים אותן בחוק.

מרב תורג'מן: אזורי התרעננות.

יעקב מרגי: ואזורי התרעננות.

יעקב מרגי: מזל שיש כביש 6, קיבלנו שניים.

יעקב מרגי: תודה.

יעקב מרגי: ד"ר משה בקר, שלום.

ד"ר משה בקר: אני חושב שצריך לנתק את כל השאלה של כל ההתניות שקשורות ועולות כרגע לדיון בוועדה, בין שזה בניית מקומות מנוחה לכלי רכב כבדים, נהגים וכך הלאה, ובין כל ההקשר, עניין של פעילות האכיפה כדי לבדוק מהירות, לבדוק שעות מנוחה וכך הלאה.

ד"ר משה בקר: צריך לנתק את זה לחלוטין מול הפרט הטכני של החלפת מכונת כתיבה טכנית שמדפיסים איתה כפי שעשינו לפני 50 שנה, עם המדפסת שהיום אנחנו משתמשים בה, הקלידים שאנחנו משתמשים.

ד"ר משה בקר: מדינת ישראל, כמדינה של סטרטאפ, כמדינה של טכנולוגיה מתקדמת – ואני מייצג כאן את הנהלת ITS ישראל, מערכות תבוניות לתחבורה – עוברת, מתחילה לדון במה שנקרא ADAS, Advanced Driver Assistance Systems, מערכות עזר לנהג ברכב, כשאנחנו רואים היום כלי רכב שנכנסים ופעילים ברמות מאוד מאוד מתקדמות.

ד"ר משה בקר: אנחנו הולכים לדבר על הרכב האוטונומי, הכול אלקטרוני.

ד"ר משה בקר: יש שני ביטויים, V2V ו-V2X.

ד"ר משה בקר: V2V זה תקשורת בין כלי הרכב, V2X זה תקשורת בין כלי הרכב ובין כל מערכות הבקרה שמסביב.

יעקב מרגי: תודה.

ד"ר משה בקר: העולם עובר לכל הדברים האלה.

ד"ר משה בקר: אין שום סיבה שאנחנו בנושא הזה של בקרת הפעילות והמהירות של רכב באמצעות הטכוגרף נישאר עם טכנולוגיה של לפני 50 שנה.

יעקב מרגי: אף אחד לא ביקש.

יעקב מרגי: תודה.

יעקב מרגי: גבי בן הרוש.

גבי בן הרוש: בוקר טוב, אדוני היושב-ראש.

יעקב מרגי: אני אומר גבי בן הרוש, אני נזכר ביהושע פרץ מהנמל, לא יודע למה.

יעקב מרגי: זה מחמאה?

יעקב מרגי: איך אתה מקבל את זה?

גבי בן הרוש: יש גבי בן הרוש אחד בארצות הברית, שהוא לא עושה לי כבוד, השם.

יעקב מרגי: לא, אני לקחתי את זה ליו"ר ועד חזק.

גבי בן הרוש: כן, מכיר.

גבי בן הרוש: אדוני היושב-ראש, קודם כול, כל הכבוד לך על הרצף של הדיונים, אני רק מצטער שיש בחירות ולא היינו יכולים לקדם את יתר הדברים בוועדה.

גבי בן הרוש: כמו שנאמר, זה לא ברור מאליו.

גבי בן הרוש: אבל, אני שומע את הדוברים ואני שומע את ד"ר בקר.

גבי בן הרוש: הדרך לגיהנום, היא רצופה כוונות טובות.

גבי בן הרוש: למה אני מתכוון?

גבי בן הרוש: יופי, הבאנו את הטכנולוגיה.

גבי בן הרוש: הטכוגרף חי וקיים ונושם.

גבי בן הרוש: איך אני מיישם אותו?

גבי בן הרוש: הוא מאותת לנהג לעצור, איפה אני עוצר?

גבי בן הרוש: התקנה מדברת על מעבר בין מדינות, בין-לאומי בכלל, אבל בוא נגיד, אני רוצה, לא מתנגד – מצטרף לכולם, בואו נכניס את הטכוגרף.

גבי בן הרוש: הנתונים, מה שיש היום למשטרה זה הדיסקט היומי של הנהג.

גבי בן הרוש: בטכוגרף הזה שאנחנו מדברים עליו זה דיסקט מחשב בתוך המשאית ובתוך האוטובוס, זאת אומרת אי אפשר לעקוב אחרי הנהג.

גבי בן הרוש: בדיון הקודם, אדוני, אמר מישהו שיש נהגי אוטובוס שעובדים משמרת א', ועוברים לחברה אחרת לעבוד במשמרת שנייה.

גבי בן הרוש: איך אפשר לפקח על זה?

גבי בן הרוש: איך אפשר לדעת?

יעקב מרגי: דיברנו על זה בדיון הקודם.

יעקב מרגי: אפשר לשלוף גם את המידע והמידע הוא שמי.

גבי בן הרוש: אדוני, א', יש פה בעיה.

גבי בן הרוש: וגברתי, עינת, אמרת שאי אפשר להתנות את זה, מה זאת אומרת אי אפשר להתנות?

גבי בן הרוש: התקנה עצמה היום היא לא ברורה.

גבי בן הרוש: המשטרה ובתי המשפט, אנחנו יום-יום שם.

עינת סגל: אתה צודק.

גבי בן הרוש: התקנה לא ברורה, ואתם מבטיחים במשרד התחבורה.

גבי בן הרוש: אני מלווה אתכם כמעט 20 שנה.

גבי בן הרוש: בכל דיון בוועדת הכלכלה אתם אומרים שאתם תבואו עם תיקון התקנה.

גבי בן הרוש: איפה אנחנו חיים?

גבי בן הרוש: מצדי, אתם יודעים מה?

גבי בן הרוש: שיקבעו שש שעות עבודה, אבל תקבעו.

גבי בן הרוש: אי אפשר ככה להתעלל בציבור.

גבי בן הרוש: אנשים קמים לפרנסתם בארבע לפנות בוקר – אם זה להסיע נוסעים וילדים או להסיע מטענים – אנחנו לא רוצים להיות עבריינים.

יעקב מרגי: צודק.

גבי בן הרוש: אנחנו לא רוצים להפליל את הנהגים ואת מנהלי החברות, אבל התקנה, שתהיה ברורה, אדוני.

גבי בן הרוש: תודה.

יעקב מרגי: אנחנו נדרוש זאת ונעקוב שזה מתבצע.

יעקב מרגי: תודה.

יעקב מרגי: תם פרומוביץ', כח לעובד.

יעקב מרגי: אני לא סתם שואל, יש ארגוני עובדים שחיים מצרות של אחרים.

יעקב מרגי: שלום, אדוני.

תם פרומוביץ: שלום, שלום.

תם פרומוביץ: שמעתי את הערתך.

תם פרומוביץ: אני לא חי מצרות של אחרים.

יעקב מרגי: זו לא הערה.

יעקב מרגי: זו אמירה.

יעקב מרגי: אתה יודע מה ההגדרה של עורך דין?

תם פרומוביץ: אני לא עורך דין.

יעקב מרגי: לא, לקחת את זה אישית.

יעקב מרגי: אז אני אומר לך, אתה יודע מה ההגדרה של עורך דין?

יעקב מרגי: תפתח אבן שושן שלי: מתפרנס מצרות של אחרים.

יעקב מרגי: בבקשה, אדוני.

תם פרומוביץ: האדם שמימינך, הוא בסך הכול מייצג ארגון אחד מבין שלושה ארגונים בענף התחבורה.

תם פרומוביץ: לא ברור איזה מעמד מיוחד יש לו.

יעקב מרגי: אין לו מעמד מיוחד.

יעקב מרגי: אם רצית, גם אתה יכולת להגיע.

יעקב מרגי: אני לא רוצה להישמע מגן, אבל הבחור – שלא הכרתי אותו לפני כן, זה שכיוונת אליו – הוא פשוט לקח את הנושא הזה כי חשוב לו העובדים שמאוגדים אצלו, הכין עבודה שאפילו משרד התחבורה מתגאה בה.

יעקב מרגי: הרגשתי לא נוח בדיון הקודם, שלכאורה הוא כמעט לקח את הבמה למשרד התחבורה, אבל רק לברך אותו על כך.

יעקב מרגי: בבקשה, אדוני.

תם פרומוביץ: בסדר גמור.

תם פרומוביץ: העניין הוא כזה, כבודו.

תם פרומוביץ: אפשר לפקח על הנהגים ולהמשיך ולהחמיר – ונאמר לפניי על ידי מר בן הרוש – הפיקוח עצמו זה טוב ויפה, זה רק צד אחד.

תם פרומוביץ: התקנה עצמה בפועל כאן בארץ, לא הבין-לאומית, עדיין נתונה לפרשנות וזה לא עניין תיאורטי.

תם פרומוביץ: יש חברות שאנחנו נתקלים מולן שמחזיקות חוות דעת משפטית שאומרת שאת ההפסקות אפשר לפרק.

תם פרומוביץ: בית הדין ב-2016 – אני יודע שאתה תקטע אותי אם אני אתחיל לצטט יותר מדי – אבל בית הדין אומר בפירוש, ההפסקה נועדה לשם הפסקה, לשם עצירה והתרעננות של הנהג.

תם פרומוביץ: זו תכלית ההפסקה, לא יכול להיות שלוקחים מזה, וחשוב להקשיב, כבודו מקשיב לניואנסים גם של משרד התחבורה.

תם פרומוביץ: העלות הכספית, למי זה עולה כסף?

תם פרומוביץ: זה עולה כסף למפעילים, שהם צריכים לגלגל את העבודה ולשלוח את העובדים ולקצר הפסקות של חצי שעה ל-20 דקות כדי שהנהג ילך ויעשה עוד סיבוב או שהנהג ייקח את האוטובוס התקול למוסך.

יעקב מרגי: תאמין לי, אם לא היו בחירות אני הייתי קובע לעצמי לו"ז – לא רוצה להיות יומרני – והייתי מציב דד-ליין גם למשרד התחבורה להביא את ההתאמה של התקנה, אבל אנחנו קראנו קריאת כיוון, אנחנו נעקוב אחרי זה, אנחנו לא הולכים הביתה.

יעקב מרגי: אם הנושאים האלה חשובים לנו, נעקוב אחרי זה.

תם פרומוביץ: אני מאוד מקווה.

תם פרומוביץ: הוועדה באמת מקדמת דברים חשובים שלא נגעו בהם עד היום.

יעקב מרגי: אין ספק שכל סוגיית ההסדרה והאסדרה – בא' ובה' – של כל נושא העברת נוסעים ומטענים על ידי רכב כבד, צריכה לקבל ביטוי בהתאמות ראויות, אפילו תנאי עבודה ראויים.

יעקב מרגי: די, כולנו מכירים את המציאות העגומה הזאת של המובילים, צריך לסדר את זה ואנחנו נעשה את זה, אנחנו נעקוב אחרי זה.

יעקב מרגי: תודה רבה לך.

תם פרומוביץ: תודה רבה לך.

יעקב מרגי: שוקי שדה, נראה אם החלפת את הנוף משלושת הדיונים האחרונים.

יעקב מרגי: הוא היה איתנו גם בתיירות.

יעקב מרגי: אותה תנוחה, אותה פוזה.

יעקב מרגי: ייתפס לך הגב בסוף.

שוקי שדה: לא.

שוקי שדה: אנחנו נשמור את זה לכל הדיונים הבאים על מנת שתכיר אותנו, אחרת איך תכיר אותנו?

יעקב מרגי: כבר הספקנו.

יעקב מרגי: תודה.

שוקי שדה: אז קודם כול, להגיד בוקר טוב ושלום לכבודו.

שוקי שדה: בהחלט חשוב לציין, אנחנו מאוד מאוד תומכים בדברים של גבי בן הרוש, אני חושב שהוא אמר דברים נאמנים ונכונים, אבל דבר אחד חשוב צריכים כולנו לדעת.

שוקי שדה: אנחנו מחברים שלוש מערכות שונות לגורם אחד - אני מדבר על התקנה, אני מדבר על האמנה ועל הפיקוח - חייבים את שלושתם לחבר ברמת אמינות הנתונים, כלומר שהמפקח, כשאני קורא לשוטר שמגיע, שהנתונים אצלו במחשב יהיו נתונים כמו שיש אצלי בטכוגרף, וככה צריך להיות גם מול התקנה כי התקנה היא לא סגורה, חייבים לתקן אותה לפני שמפעילים את המערכת הדיגיטלית שישנה.

שוקי שדה: אני בהחלט חושב, אנחנו פה במסגרת השיחה נתנו גם מספר נקודות לגבי שעות עבודה ושעות מנוחה, חייבים חד וחלק להפריד ביניהן.

שוקי שדה: שעת עבודה זה שעת עבודה, שעת מנוחה זה שעת מנוחה.

שוקי שדה: חייבים את הדברים האלה להפריד ולהדגיש בצורה מסודרת ונכונה.

יעקב מרגי: ודאי.

שוקי שדה: דבר שלישי, אנחנו בהחלט חושבים ותומכים בכך שתקנה 168 צריכה לעבור דרך ועדה מסודרת, ואנחנו, בהחלט חשוב שנהיה בוועדה הזאת על מנת לתת את התשובה המתאימה למערך ההיסעים במדינה.

שוקי שדה: תודה רבה.

יעקב מרגי: תודה רבה לך, תודה שאתה משתתף ותורם לדיונים.

יעקב מרגי: חברי הכנסת.

יעקב מרגי: בועז, אתה רוצה לברך?

בועז טופורובסקי: כן.

בועז טופורובסקי: בשעה טובה.

יעקב מרגי: אתה רואה הבניית דיבור ומחשבה?

יעקב מרגי: אמרתי לך אתה רוצה לברך?

יעקב מרגי: אולי יש לך ביקורת, אולי אתה רוצה לשנות דברים.

בועז טופורובסקי: ברור שיש ביקורת, אבל תמיד יש ביקורת על מהלך מורכב וברור שצריך לתקן את תקנה 168 וברור שיש לנו עוד הרבה מה לעשות בשביל להציל חיים בדרכים, אבל הטכוגרף הדיגיטלי היה צריך לקרות עוד לפני הרבה מאוד זמן ואנחנו צריכים לברך, לאשר את זה, לעקוב ולוודא שזה יוטמע כמה שיותר מהר בכל כלי כבד במדינת ישראל.

בועז טופורובסקי: אני מברך על זה שסוף סוף התקנות מגיעות.

בועז טופורובסקי: תודה לך, אדוני היושב-ראש, שלמרות שאנחנו בתקופת בחירות, עדיין אתה בא ומביא את זה ועושה את הדבר החשוב הזה, ואני כמובן מקווה שנאשר את זה פה אחד כמה שיותר מהר ונתקדם הלאה לתקן את הדבר הבא שצריך לתקן.

יעקב מרגי: אתי, בבקשה.

חוה אתי עטייה: כל הכבוד לך שקידמת בתקופה קשה - -

יעקב מרגי: אנשי התחבורה עבדו קשה ואת אומרת לי כל הכבוד.

חוה אתי עטייה: - - בנחישות נושא כל כך חשוב.

חוה אתי עטייה: אני תומכת בעמדתו של חברי ששי להקים ועדה לתיקון תקנה 168 ולחייב הדרכות מסודרות להטמעת הטכוגרף הדיגיטלי.

יעקב מרגי: תודה.

יעקב מרגי: סונדוס.

סונדוס סאלח: אני מברכת על קיום הדיון בכלל.

סונדוס סאלח: אני מסכימה שיש קודם כול לתקן את תקנה 168 ולדון בהרחבה על המעורבות של הרכבים הכבדים בתאונות קטלניות.

סונדוס סאלח: זה מחייב דיונים ותוכנית עבודה, זה לא רק מה שאתם רוצים, את הטכוגרף הדיגיטלי, יש כל כך הרבה היבטים מסביב.

יעקב מרגי: כל הענף.

יעקב מרגי: תודה.

יעקב מרגי: אנחנו נעבור להצבעה.

יעקב מרגי: מי בעד אישור התקנות?

יעקב מרגי: מי מתנגד?

יעקב מרגי: מי נמנע?

יעקב מרגי: בעד – 3

יעקב מרגי: נמנעים – אין

יעקב מרגי: אין מתנגדים.

יעקב מרגי: אין נמנעים.

יעקב מרגי: התקנות אושרו.

יעקב מרגי: תודה רבה לכם.

ששי שדה: יישר כוח.

קריאות: בהצלחה.

יעקב מרגי: הישיבה נעולה.